Die BP in die naam het niks met brandstof uit te waai nie. Dit staan vir Bernardo Pedro, wat die winkel in die laat jare sewentig begin het. Sy seuns, Wayne en Bernard, bedryf dit nou – hulle groot sakebelang is eintlik ’n visfabriek, maar die vis-en-tjips-winkel se legendariese status in die streek het gesorg dat dit deel van die familiebesigheid bly.
Stap in en jy’s klaar voor die toonbank. Behalwe vir ’n paar Coke-advertensies en ’n skildery wat visvang uitbeeld, is hier geen tierlantyntjies nie. Agter die toonbank vlyt vinnige vingers, soos dié van Janet Owies, wat al meer as 30 jaar hier werk. Sy weet hoe jy ’n stuk vis kundig toevou in ’n vel papier, so asof jy ’n truitjie daarvoor aantrek sodat jou pakkie knus bly totdat jy dit later weer op jou skoot oopvou om die geur in te adem.
Vat jou pakkie plesier en parkeer jou kar waar jy kan uitkyk oor die hawe. Pasop net vir die seemeeue, want hulle hou ook van BP Marine!